曼聯大清洗 僅3人屬於非賣品
2024年04月30日 12:00
東網電視
更多新聞短片
只有海倫(左)、阿歷真度加拿祖(中)、馬恩奧(右)屬於非賣品。(Getty Images)
曼聯今季成績令人失望,未能打入英超前4位,無緣下屆歐聯,根據英國《電訊報》爆料,以新股東拉特克利夫為首嘅新管理層計劃對紅魔鬼進行大換血,出售包括拉舒福特在內嘅多位球員,甚至隊長般奴費南迪斯都有可能被賣走,隊內只有3位新星海倫、馬恩奧、阿歷真度加拿祖屬於非賣品,展開一場青春風暴。
據悉拉特克利夫同候任行政總裁貝拉達已有改革腹稿,包括出售大部份一隊球員,整靚盤數及騰出薪酬空間,以便符合英超賽會財政要求,為簽入新兵鋪路。最大機會被開刀嘅大牌球星係拉舒福特,因為呢位26歲英格蘭國腳今季長期表現低迷,而且周薪高達31.5萬鎊(約310萬港元),成為貴價冗員。
盛傳巴黎聖日耳門有意收購「福仔」,接替將會離隊嘅基利安麥巴比,估計「福身」轉會費可達7,500萬鎊(約7.37億港元),如果交易成事,對於曼聯改善財政有極大幫助。
安東尼馬菲奧斯、卡斯米路等表現下滑球員亦面臨被出售,並會全力促成外借去多蒙特嘅查頓辛祖,永久轉投呢支德甲球隊,但有傳多蒙特要肯定獲得下屆歐聯資格,先至會買斷辛祖。至於安東尼馬迪爾等將於今夏約滿球員不獲續約,從而節省薪酬開支。陣中只有海倫、馬恩奧、阿歷真度加拿祖可以肯定獲得留低,皆因3人年輕有潛質,而且比賽態度佳,被視為球隊未來骨幹人物。
另外,曼聯將會重點收購1位前鋒、1位中場及1位中堅,早前有消息指今夏只有1億鎊(約9.83億港元)增兵,但如果清貨行動順利,獲得巨額轉會費收入,或者可以簽入更多球員。